श्रीहरिकोटा। देश की अंतरिक्ष यात्रा में एक नया अध्याय जोड़ते हुए भारतीय अंतरिक्ष अनुसंधान संगठन (इसरो) ने आज यहाँ सतीश धवन अंतरिक्ष केंद्र से एक साथ रिकॉर्ड 20 उपग्रहों का सफल प्रक्षेपण किया। केंद्र के दूसरे प्रक्षेपण स्थल से सुबह 09.26 बजे ध्रुवीय प्रक्षेपण यान पीएसएलवी-सी34 ने तीन भारतीय और 17 विदेशी उपग्रहों के साथ अंतरिक्ष की उड़ान भरी और तकरीबन आधे घंटे बाद इसरो के अध्यक्ष ए.एस. किरण कुमार ने मिशन के सफतापूर्वक पूरा होने की घोषणा की। मिशन 26 मिनट 30 सेकेंड में पूरा हो गया। उन्होंने बताया कि सभी 20 उपग्रहों को उनकी यथेष्ट कक्षाओं में स्थापित कर दिया गया है। इससे पहले इसरो ने वर्ष 2008 में एक साथ सर्वाधिक 10 उपग्रह छोड़े थे। एक साथ कई उपग्रहों को अंतरिक्ष में स्थापित करने के मामले में अब भारत सिर्फ रूस (33) और अमेरिका (29) से ही पीछे है। राष्ट्रपति प्रणव मुखर्जी और प्रधानमंत्री नरेंद्र मोदी ने यह मुकाम हासिल करने पर इसरो के वैज्ञानिकों और मिशन की पूरी टीम को बधाई दी है।